**Шәкәрімнің рухани әлеміндегі құндылықтар, ұлттық бояулар**

Андатпа

Шәкәрім айтқан терең ойлар мен құндылықтар жүйесі бүгінге дейін ұрпақ тәрбиелеуде өз маңызын жоғалтпай келеді. Бұл мақалада ғұлама, ойшыл Шәкәрім Құдайбердіұлының рухани әлеміндегі құндылықтар зерттеліп, шығармашылығындағы көрініс тапқан ұлттық бояулар зерделенген.

Қазіргі жаһандану заманында ұлтымызды рухани биіктеткен дана да ойшыл тұлғалардың қалдырған асыл мұрасын зерттеп, зерделеу – заман тудырып отырған қажеттілік. Сол ойшылдардың бірі, хәкім Абайдың шәкірті - Шәкәрім Құдайбердіұлы. Шәкәрім Құдайбердіұлы халықымыздың қоғамдық ағартушылық, мәдени және әдеби өміріне белсене атсалысқан, ағартушылық-демократиялық, гуманистік идеяларды насихаттаған ақын, ойшыл, тарихшы-шежіреші, ғұлама болған. Шәкәрімнің шығармашылығы осы уақытқа дейін зерттеліп келеді. Бірақ, әлі де болса біз зерттемеген, ашылмаған астарлы ойлар көп деп білеміз. Соның бірі ойшылдың рухани әлемінің құндылықтары. Адамның рухани әлемі бір тылысым дүние. Әсіресе, ойшыл тұлғалардың рухани әлеміне бойлап, түсіне білу, сол құндылықтардан өзіңе керегін ала білу бір бөлек. Е.Сыздықов Шәкәрімнің рухани әлемі жайлы: «Шәкәрім терең діндар адам болғандықтан, оның рухын нығайта түсетін асыл мұраты бар-тын. Ол – Жаратушы Хақ тағала болатын. Ол – ерекше махаббатпен адамды жаратқан Алланың бойға берген қасиетін, ең болмаса өз бойындағы қасиетті, жаңғыртуға талпынды. Рух шашуға қайтпас қайсарлықпен ұмтылды, адам мен адамзаттың зиянды нәпсіқұмарлығын сыни талқыға салды» [1, 6 б.] - дейді.

Шәкәрім Құдайбердіұлы «менің ішкі дүниеме кірер бұрын, бес сауалға жауап бер»[2] деп, адамзат ойланарлықтай бес сұрақ қойған. Сол бес сұраққа жауап беріп көрейік.

Бірінші сұрақ: Алланың адамды жаратқандағы мақсұты не?

Жауап: Адамның басқа хайуандардан өзгешелігі ақыл-ойдың берілуі. Сол берілген ой-санаға сай ғұмыр кешу. Өзін-өзі тану, өзін жаратқан-Жаратушыны тану.

Екінші сұрақ: Адамға тіршіліктің ең керегі не үшін?

Жауап: Шәкәрім дүниетанымында тіршілік дегеніміз- жан мен тәннің бірлігі. Өмір — сынақ. Сол сынақтан сүрінбей өту. Қысқа ғана ғұмырда адамзатқа жақсылық жасап өту.

Үшінші сұрақ: Адамға өлген соң рахат-бейнет бар ма?

Жауап: Шәкәрім айтып отырғаны «жәннат» пен «тозақ». Алланың сөзі қасиетті Құранда адам дүниеден өткеннен кейін істеген істеріне қарай рахаты мен бейнетін көретіндігі айтылған.

Төртінші сұрақ: Ең жақсы адам не қылған кісі?

Жауап: Жақсы адам —мәуелі алма ағашы тәрізді. Жан жағына жемісін беріп тұрады. Жемісін бермесе де ыстықта көлеңке болады. Біздің ойымызша, ең жақсы адам басқаға жақсылық жасайтын, жақсылық жасай алмаса да, зиянын тигізбеген адам. Адамзат тарихында ең жақсы адам — соңғы пайғамбар Мұхаммед (оған Алланың сәлемі болсын) болған.

Бесінші сұрақ: Заман өткен сайын адамның адамгершілігі түзеліп бара ма, бұзылып бар ма?

Жауап: Заман өздігінен өзгермейді, оны өзгертуші адам. Адамның адамгершілік құндылығына әсер ететін әр түрлі факторлар болғандықтан, ол өзгермелі болады. Ол уақыт өте бір түзеліп, бір бұзылуы да мүмкін. Бұл сұрақтың жауабын білу үшін әр адам өз іс-әрекетіне, ішкі жан дүниесіне үңілсін. Бұл сұрақтар бізге Шәкәрімнің рухани әлеміне терең бойлауымыз үшін бағыт-бағдар бергендей. Жауап бере отырып, сұақтардың орынды және шеберлікпен қойылғандығына таңданасың. Бұл да болса ойшылдың рухани құндылықтарға бай екенін көрсетеді.

Жалпы, құндылықтар дегеніміз не?Қазақстанның Ұлттық энциклопедиясында: «Құндылық – объектінің жағымды немесе жағымсыз жақтарын білдіретін философиялық-социологиялық ұғым...» – делінген [3, 124 б.]. Яғни, құндылықтар адамды адам қылатын мінез-құлықтар жиынтығы десек те болады. Құндылықтардың әр түрлілігі жайлы лингвист-ғалым Г.Смағұлова өз зерттеуінде былай дейді:«Әдетте, адам өмірінде құндылықтар әртүрлі. Мәселен, моральдік (адалдық пен әділеттілік), діни (мойынсұнушылық, төзімділік), әлеуметтік (қайырымдылық), сезімдік (махаббат, достық), эстетикалық (сұлулық, әсемділік, үйлесімділік) т.б. Бірақ құндылықтар әлемі әрдайым өзгеріп отырады» [4, 312 б.]. Адам бойындағы ізгі қасиеттерімен қоғамда құнды бола түспек. Бойындағы жаман мінез-құлықтарынан арылып, ізгілікке бастаса нағыз адам болмақ.

Қандай да болсын қаламгер шығармасындағы адам тұлғасы ақындық тұлғадан туады, оның көркем ойының нәтижесі іспеттес. Бірақ, ақын тұлғасы мен кейіпкер тұлғасы бір емес. Суреткер тұлғасы ауқымды, күрделі. Ол әдетте өзінің өмірлік түсінігін, адамдық позициясын, көкейкесті арман-мақсаттарын кейіпкер тұлғасы арқылы сөйлетеді. Ал, кейіпкер тұлғасы болса ол көркем шығармадағы кемелденген образ, оның жан-дүниесі, ойлары, сезімі мен дүниетанымы. Кейіпкер тұлғасы суреткер мақсатын айшықтап көрсетеді. Дәл солай, біз Шәкәрім өлеңдерінен де қаламгердің шебер суреткерлігін ғана емес, жан-дүниесін, дүниетанымын, ойтолғауын, өлеңді жазғандағы мақсатын анық көре аламыз. Төмендегі кестеде ақын шығармашылығынан алынған өлең жолдары құндылықтардың әр түріне қарай топтастырылған.

|  |  |
| --- | --- |
| **Құндылықтар** | **Өлең жолдары** |
| моральдік (адалдық пен әділеттілік) | Ақылды сол – ынсап пен ар сақтайды,  Арсыз сол –арамдықпен жан сақтайды.  Адал сол –таза еңбекпен күнін көріп,  Жаны үшін адамшылық ар сатпайды («Жастарға») [5]  Қара қылды қақ жармақ болды ма екен,  Байқаңыз, қылған ісі жөнді ме екен.  Әділ болмай, айтқанын қылмақ болса,  Осылар Тәңірі алдында оңды ма екен («Жуандар») [5] |
| діни (мойынсұнушылық, төзімділік) | Алланың пендесiне рақымы мол,  Сен де өзiңдей адамға мейiрiмдi бол.  Ол жаратты, сен-дағы жаратып бақ,  Бардан барды шығарсаң болады сол.  Керексiздi қылмайды Иең-дағы,  Мен де сүйтем деп қара сен де тағы,  Бiр Құдайың сабырлы, сен де шыда,  Бәрi осындай, ойлансаң, артқы жағы.  Мұны бiлсең, боласың сүйiктi құл,  Құлы болсаң, қожаңның сүйгенiн қыл.  Шын мұсылман болайын деп ойласаң,  Құдайға құл болудың мәнiсiн бiл («Қысқа сөз») [5] |
| әлеуметтік (қайырымдылық) | Өмiрiңдi сарп қыл өлгенiңше,  Жоба тап,  Жол көрсет,  Келешек қамы үшiн.  Қайтадан қайрылып  Қауымға келмейсiң.  Барыңды,  Нәрiңдi  Тiрлiкте бергейсiң («Адамдық борышың») [5] |
| сезімдік (махаббат, достық) | Бақытсыз жүрегім  Жалындап жанып тұр.  Үмітті тілегім  Орынсыз қалып тұр.  Ақыл, қайрат, сабырдың бәрі кетіп,  Адасқан асығың  Мұңлы әнге салып тұр («Шын сырым») [5] |
| эстетикалық (сұлулық, әсемділік, үйлесімділік) | Жібектей қап-қара  Таралған шашың бар,  Бұлдырсыз тап-таза  Жаралған басың бар.  Қардай аппақ әжімсіз маңдайың кең.  Қынаптан суырған  Қанжардай қасың бар.  Кірпігің тізіліп,  Миыма қадалар,  Нұр көзің сүзіліп,  Ойыма от салар.  Сиқыр жүзің ақылды байлап алып,  Тор шашың шырмалып,  Басымды ноқталар («Шын сырым») [5] |
| білім алуға деген құштарлық | Білгіштер, біліміңді өнерге сал,  Жарты өмір жалғыз күндік болмайды жал.  Тіленіп, тілің безеп қу атанбай,  Ғылым білсең, табасың қадір мен мал («Насихат») [5] |

Ақын бойына тән құндылықтар жүйесі өлеңнің мән-мазмұнынан анық байқалады. Әсіресе, моральдік құндылықтарты өлең жолдарындағы «адал сол», «әділ болма», діни құндылықтарды «шын мұсылман», «сүйікті құл», әлеуметтік құндылықтарды «жол көрсет», «барыңды, нәріңді, тірлікте бергейсің», сезімдік құндылықтарды «бақытсыз жүрегім, жалындап жанып тұр», эстетикалық құндылықтарды «жібектей қап-қара», «бұлдырсыз тап-таза», «қардай әппақ әжімсіз», «қынаптан суырған қанжардай», «нұр көз», «сиқыр жүз», «тор шаш», білім алуға деген құштарлық «білгіштер», «ғылым біл» сияқты сөз тіркестері мен сөйлемдерден аңғара аламыз. Сонымер қатар, ақын адамгершілік сапаларды аллегориялық көркемдікпен насихаттауды өз тәжірибесінде ақын «Бояушы суыр», «Қаншыр мен бөдене» , «Ақылшы торғай», «Қасқыр, түлкі, бөдене», «Епті тышқан» сияқты мысалдар арқылы жеткізеді. Аталған барлық мысалдардан адамның барлық рухани құндылықтарының бастауы оқу мен білімде екенін түсінеміз. Білімді адам рухани кемелденген, жан-дүниесі бай бола түспек.

Шәкәрім поэмаларының қай - қайсысында да сол кезеңдегі қазақ тұрмысына тән әдет ғұрыптық, этнографиялық, тұрмыстық қасиеттер, заңдылықтар мен тәртіптер мол суреттеледі. Осы арқылы ақын қоғамдық өмірді кең қамтиды, кейіпкерлерінің психологиялық күйлерін дәл жеткізеді.

Шәкәрім «Қалқаман-Мамыр» поэмасында өзге шығармаларындағы секілді қазақ тұрмысына тән дәстүрлі мінез, дағды көріністеріне айрықша мән береді. Атап айтқанда, қыз бен жігіттің өзара жұмбақтап сөйлесуі, ынтызар сезімдерін тұспалмен жеткізуі, өлеңмен тілдесуі тәрізді детальдар осының айғағы бола алмақ. Сондай-ақ, Қалқаман мен Мамырдың бастаңғы үстінде, қыз-бозбала думанының ортасында отырып, өзара ұғынысуы да соны дәлелдей түседі.

Поэмасында «жақыннан қыз алмау», «уәдеге беріктік», «құда түсу», «қалың мал беру», «бастаңғы жасау», «бата беру» сияқты қазақ халқының салт-дәстүрлерінің кездесуі шығармаға ұлттық бояу беріп, әшекейлей түседі.

Шәкәрімнің «Еңлік-Кебегі» көркемдік жағынан болсын, идеялық нысаналылығы жағынан болсын елеулі туынды. Оған арқау болған оқиға Шәкәрімнің айтуынша, он сегізінші ғасырдың сексенінші жылдары шамасында Шыңғыстауда өткен.

«Еңлік-Кебек» поэмасында «атастырып қою»,«ұрын келу», «барымта», «бастаңғыз, «қыз алып қашу», «аңшылық», «құсбегілік», «құда түсу» сияқты қазақы салт-дәстүрлер ұтымды суреттелген.

Шәкәрім поэмаларының оқиға желісін баяндау сарынынан, көркемдеу жүйесінен суреткерлік пен поэтикалық шеберлік, терең парасаттылық байқалады. Шәкәрім халықтың тарихына, этникалық, этнологиялық деректерге аса қанық. Сол себепті де оның поэмаларындағы халықтық сахналар әрі нанымды, әрі көркем кестелі. Әсіресе ол халық тілінің нақышты бояуын, мақал-мәтелдерді барынша ұтымды пайдаланады. Ақынның қай дастаны да халық ойының мәйегіндей мақал-мәтелдер мен қанатты сөздерге аса бай. «Ас иесімен тәтті», «Ел құлағы елу», «Еркек тоқты құрбандық», «Пәледен машайық та қашқан» сияқты тұрақты тіркестер ақын жырының кестесін әрлендіре түскен.

Өз поэмаларында Шәкәрім бейнелі детальдарды ұтымды пайдаланады. Сол арқылы ақын халықтың тұрмысынан, рухани наным-сенімдерінен, салт-дәстүрлерінен хабар береді. Мысалы, Кебектің қыз үйінен ішетін «қарсақ жон қып езген құрты» сияқты детальдар осының айғағы. «Еңлік—Кебектегі» қыз әкесіне ұлттық дәстүрмен сыйға тартылған түлкі терісі бастапқыда елеусіз болып көрінгенмен кейінірек Еңлік пен Кебектің трагедияға ұшырауына себепкер болады [6].

Қорыта келе, қазақ әдебиетінің Абайдан кейінге алтын діңгегіне айналған ойшыл, үлкен парасат иесі, кестелі сөзбен өрнек сала білген теңдессіз ақын, ішкі жан дүниесі кемелденген ғұлама, өз ұлтының нағыз жанашыры бола білген отансүйгіш қайраткері Шәкәрім бабамыздың бізге жеткен асыл мұрасын дәріптеп, болашаққа жеткізу қастерлі міндет деп білеміз. Қазақ жастары үлгі аларлық бабаларымыз, асыл тұлғаларымыз жетерлік. Тек, соларды оқып, нақылдарын зердемізге түйе білу ақылдының ісі болмақ. Олай болса өскелең ұрпақты асылдың сынығындай болған рухани мұрамен сусындатайық!

**Пайдаланған әдебиеттер тізімі:**

1. Сыдықов Е.Б. Шәкәрім: ғылыми-танымдық басылым. – Алматы: ҚР БҒМ ҒК ФСДИ, 2013. – 441 б.
2. Шəкəрім. Энциклопедия / Бас ред. Е.Б.Сыдықов. — Семей: ЖШС, 2008. — 826-б.
3. Қазақстан. Ұлттық энциклопедия / Бас ред. Бүркітбай Аяған. – Алматы: «Қазақ энциклопедиясының» Бас редакциясы, 2004. – 696 б.
4. Смағұлова Г.Н. Құндылықтар әлеміндегі «сұлулық» концептісі // ҚР ҰҒА Хабарлары. Қоғамдық және гуманитарлық ғылымдар сериясы. 2015. №1. – 336 бет.
5. Шәкәрім Құдайбердіұлы, шығармалар жинағы. – Алматы. 2009. - 280-291 б.
6. http://www.elarna.net/m/kitap\_kk.php?id=2637&oku=14756&qolfon=jok